Thomas Jensen (S), 2012-05-03:
Sort arbejde er et samfundsproblem, som koster samfundets fælleskasse mange, mange milliarder kroner hvert år.
Det er penge, der kunne være brugt til at betale for vores vuggestuer, børnehaver, folkeskoler, vores fælles sundhedsvæsen og sikre støtte til service til vores ældre og sårbare medborgere.
Undersøgelser viser, at der udføres sort arbejde for et sted mellem 8 og 51 mia. kr. hvert år, alt efter hvordan man vælger at opgøre omfanget.
I en tid, hvor samfundets fælleskasse i den grad fattes penge, understreger det, at vi skal det organiserede sorte arbejde til livs, så fællesskabet ikke snydes.
Derfor giver regeringen med det her lovforslag det røde kort til dem, der udfører organiseret sort arbejde.
Jeg synes, at skattelovgivningen i de seneste år har været lige lovlig emsig, når det kommer til at opkræve skatter fra folk, der giver deres nærmeste en hjælpende hånd.
Med det her lovforslag ryddes der nemlig op i den gråzone af uklare regler, som har givet mange lovlydige borgere en følelse af, at man gør noget, som man ikke vil, nemlig få udført sort arbejde.
Lige så vel som det her lovforslag er et rødt kort til det organiserede sorte arbejde, er det et klart signal om fairplay for almindelige hjælpsomme danskere.
Mange familier har i dag store udfordringer med at få et travlt familieliv til at harmonere med et krævende arbejdsliv.
Der er ofte behov for en hjælpende hånd til vasketøjet, græsplænen eller til at hente og bringe børnene på dage, hvor kalenderen ellers ville brænde sammen.
Her skal jeg være ærlig at sige, at jeg som folkevalgt ofte har fået henvendelser fra borgere, som gerne vil overholde loven og sørge for, at der betales skat af det, der skal betales skat af.
Men de har bare så svært ved at finde nogen, som vil udføre de huslige pligter efter gældende skatteregler.
Det problem løser vi, fordi vi sikrer, at unge under 16 år og folkepensionister hvert år skattefrit kan tjene op til 10.000 kr. på at give en hånd med i de private hjem.
På den måde sikrer vi et større udbud af den type arbejdskraft, som passer rigtig, rigtig godt til at løfte disse mindre, men vigtige opgaver for travle familier.
Ofte betales sort arbejde med kontanter.
På den måde efterlades der så at sige ingen spor.
Uden spor er det svært for SKAT at bevise, at der har været tale om sort arbejde.
Derfor indfører vi med lovforslaget, at der skal betales digitalt, når der betales for ydelser over 10.000 kr., hvis man vil være sikker på, at man ikke kan komme til at betale for modtagerens manglende skatte- og afgiftsbetaling.
Det betyder, at når en borger køber en ydelse over 10.000 kr. og ikke betaler digitalt, vil køberen kunne gøres medhæftende for den skat og moms, som leverandøren har unddraget sig.
Med lovforslaget indfører vi nemlig et hæftelsesansvar.
Den private køber kan på den måde altid sikre sig, at han eller hun ikke har noget hæftelsesansvar, når bare man betaler digitalt.
Nogen vil måske hævde, at man kriminaliserer køberen, men jeg mener, at vi med lovforslaget giver køberen mulighed for at være hundrede procent sikker på, at vedkommende ikke kommer til at bøde for noget som helst, bare vedkommende sørger for at betale digitalt, ligesom rigtig mange mennesker allerede gør i dag.
Samtidig bidrager køberen jo også til at komme det sorte arbejde til livs.
Flere og flere danskere undrer sig ofte over aktivitet på byggepladser og villaveje på lidt skæve tidspunkter.
Det ændrer det her forslag på.
SKAT får mulighed for at kontrollere udendørs aktiviteter af professionel karakter.
Det er en mulighed på lige fod med den, Arbejdstilsynet har i dag, hvor de har adgang til at tjekke, om arbejdsforholdene er i orden.
SKAT kan bede folk på byggepladsen og villagrunden om at dokumentere opholds- og arbejdstilladelse, cpr-nummer og andre legitimerende papirer, hvilket kan bidrage til at sikre, at der ikke foregår noget ulovligt.
Lovforslaget indeholder også en række tiltag, der skal virke præventivt over for sort arbejde.
Fremover skal firmabiler vise tydelig markering af navn eller logo, og hvem der arbejder på et bygge- eller renoveringsprojekt.
Derved bliver håndværkerbiler synlige, så SKAT og andre kan se, hvilket firma der arbejder på stedet.
Med forslaget indføres der obligatorisk skiltning i form af virksomhedens navn, adresse og cvr-nummer for entreprenører og håndværkere på byggepladsen, hvis entreprisen er højere end 50.000 kr.
Det ventes at have en væsentlig præventiv effekt på sort arbejde.
Afsluttende vil jeg sige, at det her lovforslag er et rødt kort til dem, der bevidst og organiseret snyder samfundets fælleskasse for skatter og afgifter.
For dem, der har brug for en hjælpende hånd i hjemmet med en travl hverdag, og for dem, der tilbyder sådanne hjælpeydelser, bliver loven gjort meget klarere, og det skaber mere fairplay for rigtig mange mennesker.
Sådan et pragmatisk lovforslag, som løser konkrete hverdagsproblemer og store samfundsproblemer på en og samme tid, kan Socialdemokraterne selvfølgelig støtte.